ค่าฝุ่นภาคเหนือ 9 จังหวัดเพิ่มขึ้นในหลายพื้นที่ โดยเฉพาะจังหวัดเชียงรายและแม่ฮ่องสอน หลังเกิดไฟป่าหลายจุด
ค่าฝุ่นภาคเหนือ 9 จังหวัดเพิ่มขึ้นในหลายพื้นที่ โดยเฉพาะจังหวัดเชียงรายและแม่ฮ่องสอน หลังเกิดไฟป่าหลายจุด               นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์หมอกควันภาคเหนือ 9 จังหวัดวันนี้ (19 มี.ค.63) คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 37 - 189 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 61 - 223 ไมโครกรัมต่อลูกบาศก์เมตร  ภาพรวมแนวโน้มค่าฝุ่นละอองเพิ่มขึ้นในหลายพื้นที่จากเมื่อวานนี้ (18 มี.ค.63) โดยค่าฝุ่น PM 2.5 และ PM 10 อยู่ในระดับสีแดง 5 พื้นที่ คือ ต.เวียงพางคำ อ.แม่สาย จ.เชียงราย , ต.ช้างเผือก อ.เมือง จ.เชียงใหม่ , ต.เมืองคอง อ.เชียงดาว จ.เชียงใหม่ , ต.เวียง อ.เมือง จ.เชียงราย และต.จองคำ อ.เมือง จ.แม่ฮ่องสอน แล้วยังพบมีค่าฝุ่นอยู่ในระดับสีส้มอีก 9 พื้นที่ เนื่องจากพบจุดความร้อนจำนวนมาก โดยเฉพาะในจังหวัดแม่ฮ่องสอน เชียงราย และเชียงใหม่ ส่งผลให้มีฝุ่นละอองสะสมเพิ่มขึ้น ประกอบกับ ยังพบกลุ่มหมอกควันหนาแน่นทางตอนบนของภาคต่อเนื่องกับประเทศเมียนมา จึงต้องเฝ้าระวังสุขภาพประชาชนเป็นพิเศษและให้ควบคุมการเผาดับไฟในพื้นที่อย่างเร่งด่วน เพื่อลดปริมาณฝุ่นละอองขณะนี้ยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362 สำหรับผู้ใดฝ่าฝืนมาตรการห้ามเผาป่าจะถูกจับกุมดำเนินคดี มีโทษจำคุก 1– 30 ปี หรือปรับตั้งแต่ 10,000 – 3,000,000 บาท โดยผู้ที่ชี้เบาะแสจะได้รับเงินรางวัลนำจับ 5,000 บาท